CELEX: 62019CN0615
Language: el
Date: 2019-08-16 00:00:00
Title: Υπόθεση C-615/19 P: Αναίρεση που άσκησε στις 16 Αυγούστου 2019 ο John Dalli κατά της αποφάσεως που εξέδωσε το Γενικό Δικαστήριο (έκτο τμήμα) στις 6 Ιουνίου 2019 στην υπόθεση T-399/17, Dalli κατά Επιτροπής

30.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/34
            
         
      Αναίρεση που άσκησε στις 16 Αυγούστου 2019 ο John Dalli κατά της αποφάσεως που εξέδωσε το Γενικό Δικαστήριο (έκτο τμήμα) στις 6 Ιουνίου 2019 στην υπόθεση T-399/17, Dalli κατά Επιτροπής
      (Υπόθεση C-615/19 P)
      (2019/C 328/37)
      Γλώσσα διαδικασίας: η αγγλική
      
         Διάδικοι
      
      
         Αναιρεσείων: John Dalli (εκπρόσωπος: L. Levi, avocate, S. Rodrigues, avocat)
      
         Αναιρεσίβλητη: Ευρωπαϊκή Επιτροπή
      
         Αιτήματα
      
      Ο αναιρεσείων ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη απόφαση και να κρίνει τα αιτήματα του αναιρεσείοντος στην υπόθεση T-399/17 παραδεκτά και βάσιμα και, ως εκ τούτου, να διατάξει
                  
                              —
                           
                           
                              την αποκατάσταση της ζημίας του, και ιδίως τη χρηματική ικανοποίηση λόγω της ηθικής βλάβης, η οποία υπολογίζεται, προσωρινώς εκτιμώμενη, σε ποσό 1 000 000 ευρώ·
                           
                        
                              —
                           
                           
                              την καταδίκη της εναγομένης στο σύνολο των δικαστικών εξόδων.
                           
                        
            
                  —
               
               
                  να καταδικάσει την Ευρωπαϊκή Επιτροπή στο σύνολο των δικαστικών εξόδων, τόσο της αναιρετικής διαδικασίας όσο και της διαδικασίας στον πρώτο βαθμό.
               
            
         Λόγοι αναιρέσεως και κύρια επιχειρήματα
      
      Με τον πρώτο λόγο αναιρέσεως, ο αναιρεσείων προβάλλει πλείονα νομικά σφάλματα, ήτοι παράβαση της υποχρεώσεως αιτιολογήσεως και παραμόρφωση των στοιχείων της δικογραφίας λόγω απορρίψεως της πρώτης αιτιάσεώς του, που αφορά τον παράνομο χαρακτήρα της αποφάσεως περί κινήσεως έρευνας.
      Με τον δεύτερο λόγο αναιρέσεως, ο αναιρεσείων προβάλλει ότι το Γενικό Δικαστήριο υπέπεσε σε πλάνη περί το δίκαιο λόγω απορρίψεως της δεύτερης αιτιάσεώς του, που αφορά πλημμέλειες κατά τον χαρακτηρισμό της έρευνας και παράνομη επέκταση της έρευνας.
      Με τον τρίτο λόγο αναιρέσεως, ο αναιρεσείων προβάλλει παραμόρφωση των αποδεικτικών στοιχείων και προσβολή των δικαιωμάτων άμυνας λόγω της αποφάσεως του Γενικού Δικαστηρίου η οποία απέρριψε την τρίτη αιτίασή του, που αφορά παραβίαση των αρχών που διέπουν τη διεξαγωγή αποδείξεων καθώς και παραμόρφωση και παραποίηση των αποδεικτικών στοιχείων.
      Με τον τέταρτο λόγο αναιρέσεως, ο αναιρεσείων προβάλλει αλλοίωση των πραγματικών περιστατικών και των αποδεικτικών στοιχείων, καθώς και πλάνη περί το δίκαιο, λόγω απορρίψεως εκ μέρους του Γενικού Δικαστηρίου της τέταρτης αιτιάσεώς του, η οποία αφορά προσβολή των δικαιωμάτων άμυνας, παράβαση του άρθρου 4 της αποφάσεως της Επιτροπής 1999/396 (1), καθώς και του άρθρου 18 των οδηγιών της OLAF.
      Με τον πέμπτο λόγο αναιρέσεως, ο αναιρεσείων προβάλλει ότι το Γενικό Δικαστήριο υπέπεσε σε πλάνη περί το δίκαιο, παραβαίνοντας την υποχρέωση αιτιολογήσεως και παραμορφώνοντας τα αποδεικτικά στοιχεία, λόγω απορρίψεως της πέμπτης αιτιάσεώς του, που αφορά παράβαση του άρθρου 11, παράγραφος 7, του κανονισμού (ΕΚ) 1073/1999 (2) και του άρθρου 13, παράγραφος 5, των κανόνων της επιτροπής εποπτείας της OLAF.
      Με τον έκτο λόγο αναιρέσεως, ο αναιρεσείων προβάλλει πλείονα νομικά σφάλματα, καθώς και παραμόρφωση των αποδεικτικών στοιχείων, στην απόφαση του Γενικού Δικαστηρίου με την οποία απορρίφθηκε η έκτη αιτίασή του που αφορά παραβίαση της αρχής του τεκμηρίου αθωότητας, παράβαση του άρθρου 8 του κανονισμού 1073/1999 και του άρθρου 339 ΣΛΕΕ, καθώς και προσβολή του δικαιώματος προστασίας των δεδομένων προσωπικού χαρακτήρα.
      Με τον έβδομο και τελευταίο λόγο αναιρέσεως, ο αναιρεσείων προβάλλει αλλοίωση του πραγματικού νοήματος της αγωγής και των αποδεικτικών στοιχείων, καθώς και νομικό σφάλμα του Γενικού Δικαστηρίου λόγω της κρίσης του ότι ο αναιρεσείων δεν απέδειξε την ύπαρξη ηθικής βλάβης.
      
         (1)  1999/396/ΕΚ, ΕΚΑΧ, Ευρατόμ: Απόφαση της Επιτροπής, της 2ας Ιουνίου 1999, σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων (ΕΕ 1999, L 149, σ. 57).
      
         (2)  Κανονισμός (ΕΚ) 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ 1999, L 136, σ. 1).